  Виталий Пронин Туэ 1-тӥ сентябрьысен Удмуртиысь 274 школаосын пиналъёс сиськозы, банк карточкаен гинэ тыриськыса. Таӵе ужпум пуктэ Удмуртилэн Правительствоез, «Безналичная Удмуртия» проектэ пыриськыса. Банк карточкаен тыриськон Сбербанклэн «Ладошки» сервисэз пыр радъяськоз.Туспуктӥз Максим ЕгоровНылпиосты сюдон сюлмаськытэ анай-атайёсты но, дышетӥсьёсты но. Кылсярысь, мумы-бубыос сюлмасько: уз-а ышты пинал сьӧраз лэзем коньдонэз? Классэн кивалтӥсьёс сиськыны уксё бичало, отчёт нуо, чакласа возё, кыле-а уксё пиналлы ӵуказе кӧтсэ тырыны. Столовойын сиськыны чаклам коньдонзэ нылпи ӵемысь быдтэ, магазинысь чипсы яке газировка басьяса. Выль амал юрттоз та выллем шуг-секытъёсты палэнтыны. Банк карточкаен тыриськон Сбербанклэн «Ладошки» сервисэз пыр радъяськоз. Котькуд анай-атайлэн кылдоз личной кабинетэз. Татын со быгатоз бырйыны, мар сиёз нылпиез столовойын. Та ивор вуоз классэн кивалтӥсьлы. Дышетӥсь столовое заказ келялоз. Нош нылпиос, перемена дыръя ваньзы ӵош мыныса, кӧтсэс тырозы. — Та система мукетъ-ёсызлэсь висъяське комиссия басьтытэк ужаменыз. Шуом, пиналлэн картаысьтыз уксёез шуак быре ке, сое анай-атайёс тырмытыны быгато онлайн амалэн яке терминал пыр. Та проектлы шумпотӥськом. Уго со городъёсын гинэ уз пыӵа, выль технологиос вуо гуртъ-ёсы но, — вераз Сбербанклэн Удмурт ёзэныз кивалтӥсь Юрий Бычковский. Али «Ладошки» система Удмуртиысь 22 школаосын ужа. Матысь дыре мукет дышетскон учреждениос но выль амалэз эскерыны чаклало. — Быдэс дуннеын вирус вӧлмон вакытэ выль сервис юрттоз «улэп» коньдонэз ичигес кутылыны. Уго вирусъёс но бактериос отчы ӝог каръясько. Соин сиськем понна карточкаен тыриськон – туж усто амал, — пусйиз Удмуртиысь дышетонъя но наукая министр Светлана Болотникова.  